999 йылда Болеслав Чехиянан Краков менән бергә Кесе Польшаны тартып алған; 1003—1004 йылдарҙа ул чех кенәзе булған, Изге Рим империяһы менән оҙайлы һуғыштан һуң Лужица һәм Мильсконы ҡушҡан. Болеслав Киев кенәзе Святополк Окаянный менән туғанлашҡан һәм уға ағаһы Ярослав I Мудрыйға ҡаршы көрәштә булышлыҡ күрһәткән, 1018 йылда Болеслав Киевты биләгән; 1025 йылда ул король титулын ҡабул иткән. Уның улы Мешко II бер үк ваҡытта Германия, Чехия һәм Русь менән һуғышырға мәжбүр булған, атаһының барлыҡ тиерлек яуланған биләмәләрен юғалтҡан. 1033 йылда ул король титулынан баш тартҡан. Мешко II вафат булғандан һуң хаос һәм анархия дәүере башланған, Польшанан боласылар тарафынан ҡыуылған уның улы Тергеҙеүсе Казимир I ҙур ауырлыҡ һәм юғалтыуҙар менән үҙ власын тергеҙгән. Казимирҙың улы Ҡыйыу Болеслав II (1058—1079) польшаның элекке ҡеүәтен тулыһынса тергеҙгән һәм 1076 йылда король титулын ҡабул иткән; 1068 йылда ул үҙенең туғаны Изяслав Ярославичҡа ярҙам итеп Киевты яулап алған. Ул фетнә һөҙөмтәһендә тәхетән ҡолатылған; әммә Болеслав III Кривоустый хакимлығы осоронда (1102—1138) боронғо поляк дәүләте үҙенең һуңғы сәскә атыуын кисергән. 1109 йылда Болеслав немец императорының ябрылыуын кире ҡаҡҡан, 1122 йылда Польшаға барлыҡ тиерлек Померанияны ҡушҡан. Әммә ул үлгәндән һуң Польшала феодаль тарҡаулыҡ башланған. 1138 йылғы «Болеслав Кривоусттың статутына» ярашлы Польша дүрт улы араһында бүленгән, шул уҡ ваҡытта өлкән улына бөйөк кенәз титулы менән бергә бөйөк кенәзлек уделы (Гнезно менән Бөйөк Польшаның өлөшө һәм Краков менән Кесе Польша) эләккән. Бер нисә кенәзлектәр барлыҡҡа килгән: Куявия, Мазовия, Силезия, Поморье, Сандомир һәм башҡалар.